钦定古今图书集成/明伦汇编/闺媛典/第335卷 > 孟蜀后主妃花蕊夫人
## 钦定古今图书集成/明伦汇编/闺媛典/第335卷 > 孟蜀后主妃花蕊夫人

按《十国春秋》：孟蜀后主慧妃徐氏，青城人。幼有才色。
父国璋纳于后主。后主嬖之，拜贵妃，别号花蕊夫人，
又升号慧妃。常与后主登楼，以龙脑末涂白扇，扇坠
地，为人所得。蜀人争效其制，名曰“雪香扇。”后主与避
暑摩诃池上，为作小词以美之，国中传诵。徐氏长于
诗咏，仿王建作宫词百首，时人多称之。国亡入宋。
按《铁围山丛谈》：花蕊夫人，蜀王建妾也，后号小徐妃
者。大徐妃生王衍，而小徐妃其女弟。王衍时，二徐坐
游燕污乱，亡其国。庄宗平蜀后，二徐随王衍归中国，
半途遭害焉。及孟氏再有《蜀传》，至昶，则又有一花蕊
夫人作宫词者是也。国朝降下西蜀，而花蕊夫人又
随昶归中国。昶至且十日，召花蕊夫人入宫，而昶遂
死。昌陵后亦惑之，尝造毒，屡为患，不能遂。太宗在晋
邸时，数谏昌陵而未克去。一日，从上猎苑中，花蕊夫
人在侧。晋邸方调弓矢，引满拟走，兽忽向射花蕊夫
人，一箭而死。所传多伪。不知蜀有两花蕊夫人，皆亡
国，且杀其身。

按《三家宫词》：蜀主王建纳徐耕二女，姊为淑妃，妹为
贵妃，俱善为诗，有藻思。妹生衍，衍即位，册贵妃为顺
圣太后，淑妃为翊圣太妃。或即以顺圣为花蕊夫人，
如《诗话》所称“小徐妃”者是也。及唐庄宗平蜀后，孟知
祥再有《蜀传》。孟昶青城女费氏，能属文，尤长于诗事，
昶得幸，赐号花蕊夫人。然则花蕊夫人果有二耶？陶
宗仪以孟昶纳徐匡璋女，拜为贵妃，别号花蕊夫人，
而以费氏为误。盖未详王建之有徐妃，孟昶之有费
妃也。意蜀主有前后之异，而世传夫人为蜀主妃，不
及考其为王、为孟，为徐、为费，为顺圣、为花蕊耶。今宫
词百首，实孟昶妃费氏作，不闻小徐妃云。宋太祖平
蜀，花蕊夫人以俘见，问其所作，口占一绝云：“君王城
上竖降旗，妾在深宫那得知。十四万人齐解甲，宁无
一个是男儿。”杨用修云：“宫词之外，尤工乐府。蜀亡入
汴，书《葭萌驿壁》云：‘初离蜀道心将碎，离恨绵绵。春日
如年，马上时时闻杜鹃’。”书未毕，为军骑催行。后人续
之云：“三千宫女如花貌，妾最婵娟。此去朝天。只恐君
王宠爱偏。”花蕊见宋祖犹作“更无一个是男儿”之句，
焉有随昶行而书此败节之语乎？真狗尾续貂矣。
按《后山诗话》：费氏，蜀之青城人，以才色入蜀宫，后主
嬖之，号花蕊夫人。效王建作宫词百首。国亡入宋，太
祖召使陈诗，诵其国亡诗云：“君王城上竖降旗，妾在
深宫那得知。十四万人齐解甲，更无一个是男儿。”
按《中山诗话》：孟蜀花蕊夫人号能诗，而世不传。王平
父因治废书，得一轴八九十首，而存者三十馀篇。
按《江行杂录》，王平甫云“《花蕊宫词》三十二首。”今考王
简《续成初集记》，才二十八首，尽笔于此，庶真赝了然。
五云楼阁凤城间，花木长新日月闲。三十六宫连内
苑，太平天子坐昆山。“会真广殿约宫墙，楼阁相扶接
太阳。静甃玉阶横水岸，御炉香燕扑龙床。”“龙池九曲
远相通，杨柳丝牵两岸风。长似江南好春景，画船来
去碧波中。”“东内斜将紫禁通，龙池凤苑夹城中。晓钟
声断严妆罢，院院纱窗海日红。”“殿名新立号重光，岛
上池台尽放张。但是一人行幸处，黄金阁内锁牙床。”
“安排诸院接行廊，水鉴周回十里强。青锦地衣红绣
毯，尽铺龙脑郁金香。夹城门与内门通，朝罢巡游到
苑中。每日中官祗候处，满堤红艳立春风。”“厨船进食
簇时新，侍坐无非列近臣。日午殿头宣索鲙，隔花催
唤打鱼人。”“立春日进内园花，红蕊轻轻嫩浅霞。跪到
玉阶犹带露，一时宣赐与宫娃。”“三面宫城近夹墙，苑
中池水白茫茫。亦从狮子门前入，旋见亭台绕岸旁。”
“离宫别院绕宫城，金板轻敲合凤笙。”“夜夜月明花树
底，傍池长有按歌声。”“御制新翻曲子成，六宫才唱未
知名。”“尽将觱栗来抄谱，先按君王玉笛声。”“旋移红树

各分娘子位，羊车到处不教知。”“修仪承宠往龙池，扫
地焚香日午时。等候大家来院里，看教鹦鹉念宫诗。”
“才人出入每相随，笔砚将来绕曲池。常向彩笺书大
字，忽防御制写新诗。”“六宫官职总新除，宫女安排入
画图。二十四司分六局，御前频见错相呼。”“春风一面
晚妆成，偷折花枝傍水行。却被内监遥覰见，故将红
豆打黄莺。”“梨园弟子簇池头，小乐携来候燕游。旋把
银笙先按拍，海棠花下合《梁州》。”“殿前排燕赏花开，宫
女侵晨探几回。斜望花开遥举袖，传声先唤近臣来。”
“小球场近曲池头，宣唤勋臣试打球。先向画廊排御
幄，管弦声动立浮油。供奉头筹不敢争，上棚专唤近
臣名。内人酌酒才宣赐，马上齐呼万岁声。”“殿前宫女
总纤腰，初学乘骑怯又娇。上得马来才欲走，几回抛
鞚抱鞍桥。”“自教宫娥学打球，玉鞍初跨柳腰柔。上棚
知是官家认，遍遍长赢第一筹。”“翔鸾阁外夕阳天，树
影花光水接连。望见内家来去处，水门斜过罨楼船。”
“内人追逐采莲时，惊起沙鸥两岸飞。兰棹把来齐拍
水，并船相斗湿罗衣。”“新秋女伴各相逢，罨画船飞别
浦中。旋折荷花伴歌舞，夕阳斜照满衣红。”“月头支给
买花钱，满殿宫娥尽数千。遇著唱名都不应，含羞急
过御床前。”世所传百首，盖拟作也。

按《能改斋漫录》：伪蜀主孟昶纳徐匡璋女，拜贵妃，号
花蕊夫人。意花不足拟其色似花蕊翾轻也，又升号
慧妃，以号如其性也。王师下蜀，太祖命别护送，途中
作词自解曰：“初离蜀道心将碎，离恨绵绵。春日如烟。
马上时时闻杜鹃。三千宫女皆芳树，妾最婵娟。此去
朝天。只恐君王宠爱偏。”陈无已以夫人姓费，误也。